**Høringssvar omhandlende forslag til ny ældreboligplan   
Bevarelse af Spentrup Ældrecenter**

På vegne af ”Borgergruppe mod nedlæggelse af Spentrup Ældrecenter” samt en række centrale foreninger og institutioner i Spentrup fremsendes følgende høringssvar.

Spentrup Ældrecenter er i dag en af flere grundpiller, som Spentrup By hviler på i lighed med skole, kirke, idrætsforening og dagligvarebutikker. Spentrup Ældrecenter er ud over at være bosted for en række borgere desuden samlingssted for en række aktiviteter for lokalområdet såsom suppeaftener, krolf, petanque, dagplejebesøg, gymnastik, fysioterapi, kunstværksted, bridge, strikkeklub, stavgang, træværksted og samlingssted for pensionistforening og aktivitetsudvalg.

Spentrup er den 3. største by i Randers Kommune udenfor Randers By og desuden udpeget som en af kun 3 centerbyer i kommunen, hvilket må regnes som et naturligt sted for fremtidig udvikling og bosætning. Spentrup har et stort opland og er derfor et sted, som sikrer en række ældre mulighed for at blive boende tæt på Deres pårørende og netværk. *”Oplevelsen af ensomhed stiger med alderen og er størst blandt de ældste ældre. Med et stigende antal ældre i befolkningen og længere levetid er ensomhed og svage sociale relationer blandt ældre et vigtigt fokusområde for et godt helbred og god trivsel blandt ældre.”[[1]](#footnote-1)* Det er derfor væsentligt at sikre, at flest mulige ældre kan blive i deres nærmiljø med tæt kontakt til eksisterende relationer.

Spentrup by har demografisk udviklet sig de seneste 10 år med en stigende gennemsnitsalder – se bilag 1. Heraf fremgår, at der er væsentlig flere ældre i gruppen 70 – 80 år i 2018 set i forhold til 2008, en gruppe som forventeligt vil medføre et plejebehov i den nærmeste fremtid; behovet for plejeboliger bliver derfor næppe mindre fremadrettet.

Spentrup Ældrecenter har et tæt samarbejde med Spentrup Lægepraksis med hensyn til lægebehandling af centerets beboere. Nærheden betyder, at lægerne kender beboerne på centeret og personalet, hvilket formentlig betyder en hurtig og bedre behandling ved sygdom mv. og er med til at give tryghed. Et tæt samarbejde betyder endvidere, at indlæggelser kan forebygges både til gavn for de ældre, men også til gavn kommunens økonomi. Der er desuden et tæt samarbejde med byens tandlægehus.

Bygningerne, som Spentrup Ældrecenter er placeret i, er i god stand med store boliger, der også kan rumme ældre ægtepar. Centeret har egne træningsfaciliteter og eget køkken, hvor der laves mad. Der er gode lokaler, som både beboere og øvrige borgere nyder godt af. Centeret er beliggende midt i byen, hvilket gør det til et ideelt samlingssted. Centeret har et godt omdømme i byen og efterspørges også af beboere udenfor Spentrup, hvilket afspejler sig i, at der ikke er nogle tomme plejeboliger.

Det er derfor vores klare opfattelse, at Spentrup Ældrecenter bør bevares primært for at sikre et stigende antal ældre muligheden for at blive boende tæt på familie og venner. Sekundært er og vil Spentrup Ældrecenter være en væsentlig faktor dels som samlingssted i byen og dels i den videre udvikling af Spentrup by for at sikre bosætning og udvikling.

På vegne af:

”Borgergruppe til bevarelse af Spentrup Ældrecenter”  
Lokalrådet for Spentrupområdet Spentrup Super Brugs

Spentrup Tandlægehus  
Spentrup Menighedsråd Spentrup Husmoderforening

**Bilag 1:**  **Høringssvar omhandlende forslag til ny ældreboligplan - Bevarelse af Spentrup Ældrecenter**

1. ”Ensomhed og svage relationer blandt ældre”, Tal fra den nationale sundhedsprofil 2017 [↑](#footnote-ref-1)